topselin_kokeiluja

Vaikka yritykset ovat selvästi kiinnostuneita uudenlaisen verkkomaailman hyödyntämisestä bisneksestään, ne ovat tarttuneet sosiaalisen median tarjoamiin mahdollisuuksiin varovasti. Web 2.0 maaperä tuntuu vieraalta. Sosiaalisen median koetaan olevan nuorten juttu, jossa liikutaan yritysten mukavuusalueen ulkopuolella. Kiireiset pk-yrittäjät eivät helposti löydä aikaa somen välineisiin perehtymiseen. Laurea ammattikorkeakoulussa polkaistiin keväällä 2009 käyntiin **TÖPSELI-hanke**, jonka tavoitteena on houkutella ja rohkaista pk-yrityksiä opiskelijoiden tuella sosiaalisen median käyttöön. Hanke nivoutuu Laurean Lohjan yksikön sähköisen liiketoiminnan ja digitaalisen markkinoinnin opintoihin. Opiskelijat ovat ensin perehtyneet Web 2.0 työkaluihin ja sen jälkeen he ovat jalkautuneet yrityskohtaisiin kehittämisprojekteihin, joissa yritysten tarvekartoitusten pohjalta on yhdessä kokeiltu erilaisia sosiaalisen median välineitä. Keväällä 2009 mukana oli 5 yritystä läntiseltä Uudeltamaalta. Syksyllä käynnistyi uusi ”TÖPSELI-kierros”, jossa on taas uusia yrityksiä mukana aikaisempien lisäksi. Palaute sekä yrityksiltä että opiskelijoilta on ollut innostunutta ja positiivista. Olemme TÖPSELIssa päässeet tarkastelemaan kiireisen pk-yrittäjän ennakkoluuloja/-luulottomuutta sekä realiteetteja. ITK:hon mennessä meillä on myös kevään aineisto & yrityskokemukset käytettävissä. Kommenttipuheenvuoron tavoitteena voisi olla TÖPSELI -hankkeen kokemuksien pohjalta herättää ajatuksia ja keskustelua siitä, kuinka pk-yritykset voitaisiin saada paremmin innostumaan sosiaalisen median hyödyntämisestä.